  Анжелика Тихонова корреспондент Уваын «Культура» йӧскалык ӵектос улсын тупатъян ужъёс бере нылпи библиотекаез усьтӥзы. Табере со «Центр творческого PROчтения» луиз. Со сярысь элькун тӧролэн но кивалтэтлэн пресс-службазы ивортӥз. Ёрос лыдӟетъюрт 1979-тӥ арын усьтӥськиз, рос-прос тупатъян ужъёс со дырысен ӧй вал Выльдэм интыез арлыдъя пӧртэм лыдӟисьёслы чакласа люкылӥзы. Озьы покчиос, бадӟымгес пиналъёс, быдэ вуымтэос но арлыдоос ог-огзылы люкетытэк асьсэлы тупась уж шедьтыны яке книга бырйыны быгатозы. Котькуд люкет аслэсьтыз нимзэ нуллэ. «ИнфоPRO» люкетын кенешыса пукыны луэ, «ФотоPRO» люкетын – туспуктэмъёс лэсьтыны, «Детские PROделки» люкетын – нылпи садэ ветлӥсь пиналъёслы яркыт книгаос учкыны но тунсыко шудонъёсын шудыны, «PROслучайное чтение» люкетын – творчествоен вырыны, адӟытонъёс радъяны, «PROдостижения» люкетын – пӧртэм ужрадъёс ортчытъяны, «PartyPRO» люкетын – будэ вуытэослы вераськыны пукыны. Со сяна, библиотекаын мукет люкетъёсыз но вань. Кылсярысь, «KiberPRO». Отчы интернетэ потыны луонлыкен компьютеръёсын нимаз ужан интыос лэсьтӥзы. Пиналъёс ас кожазы компьютер сьӧрын ужаны но пӧртэм программаосын тодматскыны быгатозы. Лыдӟетъюртын Йӧскалык электрон библиотекае дунтэк пырон усьтэмын. Озьы ик дунтэк Wi-Fi ужа. Книгаос, лыдӟисьёслы каньыл мел луоз шуыса, усьтэм ӝажыос вылын сыло. Выльдэм библиотека нылпиосты сяна, анай-атайёссэс но кыскыны кулэ. Отын семьяен пӧртэм мастер-классъёс, бенефисъёс, конкурсъёс ортчытъяны луэ. Туала тӥрлыклы луыса, лыктӥсьёс суредъёсынызы, туспуктэмъёсынызы, киужъёсынызы адӟытонъёссэс радъяны, пичи тиражен книгазэс поттыны быгатозы. Тодэ вайытом, туэ сӥзьыл Ижкарын Йӧскалык библиотекаез усьтӥзы.  Тегъёс: Лулчеберет Ува Удмуртия тупатъянужъёс лыдетъюрт  